Cope opgewonde oor ‘hernieude belangstelling’ in partyMosiuoa Lekota, president van Cope. (10 September 2018). Foto: Verskaf Die Congress of the People (Cope) het Sondag gesê die party is bemoedig deur die ooglopende hernieude belangstelling in die party en talle gewone landsburgers wat nou na Cope kyk vir ŉ nuwe politieke tuiste. Dié party onder leierskap van Mosiuoa Lekota sê dit is baie duidelik dat Suid-Afrikaners op soek is na ŉ alternatiewe party om die land te regeer. “Oor die afgelope paar maande het ŉ aansienlike hoeveelheid gewone landsburgers en belangegroepe wesenlike belangstelling in Cope getoon. Ons word oorval met versoeke van verskillende gemeenskappe en gemeenskapsorganisasies landswyd wat met ons wil vergader met die oog daarop om by ons aan te sluit of om ŉ samewerkingsverhouding met ons te sluit,” sê die party in ŉ verklaring. Lekota en Willie Madisha, adjunkpresident van Cope, is tans besig om saam met die leierskap van die party die land te deurkruis om met al hierdie gemeenskappe te ontmoet. Volgens die party wil die gemeenskappe met die party gesels oor verskeie besware en uitdagings in die land en in hul onderskeie provinsies, insluitend lewensomstandighede, gebrek aan dienslewering, gesondheidsorguitdagings, misdaad, werkloosheid en rassisme, “asook die misbruik van rassisme”. “Vir die afgelope 25 jaar het die meerderheid van ons mense gestem vir en hul vertroue geplaas in ŉ party wat onderneem om vir hulle ŉ beter lewe te gee, maar ongelukkig is daardie vertroue en geloof verraai. Ons is baie opgewonde om aan te kondig dat meer en meer mense – swart en wit, bruin en Indiër – tot die besef kom dat die enigste party wat werklike rasseharmonie in hierdie land kan bewerkstellig, Cope is.” Cope meen ander politieke partye gebruik die rassespanning in die land as politieke speelbal, terwyl Cope getrou aan sy oortuiging bly dat Suid-Afrika aan almal behoort wat in die land woon. “Ná jare se mislukte regering, vrot en swak bestuur, swak beleidskeuses en doodgewoon verraad, sit ons nou met ŉ krisis van astronomiese proporsies. Suid-Afrikaners kan nie langer apaties wees nie. Dit is ons gesamentlike burgerlike plig om die situasie te red en ons toekoms as ŉ nasie te bepaal.” Die party het ook ŉ beroep op stemgeregtigde Suid-Afrikaners gedoen om van die laaste verkiesingsregistrasienaweek (26 en 27 Januarie) gebruik te maak om seker te maak hulle is geregistreer om in die komende nasionale verkiesing te stem.